
–	uzimajući u obzir svoje prethodne rezolucije o ruskoj ratnoj agresiji na Ukrajinu, 
–	uzimajući u obzir Povelju UN-a, Europsku konvenciju o ljudskim pravima, Ženevske konvencije i njihove dodatne protokole, Rimski statut Međunarodnog kaznenog suda, Konvenciju UN-a o pravima djeteta i Konvenciju o genocidu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je od veljače 2022. oko 20 000 ukrajinske djece prisilno deportirano u Rusku Federaciju i Bjelarus ili pritvoreno na privremeno okupiranim ukrajinskim teritorijima, dok je samo 1293 djece vraćeno u domovinu, a 624 djece potvrđeno je mrtvima, prema inicijativi predsjednika Zelenskog „Bring Kids Back UA”; budući da su prema podacima laboratorija za humanitarna istraživanja sveučilišta YALE (HRL) stvarne brojke vjerojatno mnogo veće jer se ta preseljenja i deportacije nastavljaju;
B.	budući da se međunarodnim pravom zabranjuje prisilno preseljenje na okupirano područje ili deportacija s okupiranog područja na teritorij okupatora, što je ratni zločin u skladu s Rimskim statutom i može se smatrati genocidom prema Konvenciji o genocidu; 
C.	budući da je Međunarodni kazneni sud 17. ožujka 2023. izdao uhidbene naloge za Vladimirom Putinom i Marijom Lvovom-Belovom zbog njihove odgovornosti za ratni zločin nezakonitog preseljenja i deportacije ukrajinske djece;
1.	oštro osuđuje nasilna djelovanja Ruske Federacije i suučesništvo Bjelarusa u zlostavljanju ukrajinske djece, uključujući ubojstva, prisilno preseljenje i deportaciju, nezakonito posvajanje, seksualno zlostavljanje i iskorištavanje, prisilnu rusifikaciju i militarizaciju; naglašava da su ti činovi dio genocidne strategije za brisanje ukrajinskog identiteta;
2.	potiče EU da nadležne osobe pozove na odgovornost i da sankcionira pojedince i subjekte upletene u te zločine;
3.	zahtijeva da ti zločini odmah prestanu te da Rusija prijavi identitet i lokaciju sve deportirane ukrajinske djece i osigura njihovu dobrobit te siguran i bezuvjetan povratak;
4.	potiče ruske savezne i lokalne vlasti da međunarodnim organizacijama, kao što su Međunarodni odbor Crvenog križa, Ured visokog povjerenika UN-a za ljudska prava i UNICEF, omoguće pristup svoj deportiranoj ukrajinskoj djeci;
5.	žali zbog toga što Međunarodni odbor Crvenog križa ne ispunjava svoju misiju zaštite ukrajinske djece deportirane u Rusiju i Bjelarus ili smještene na privremeno okupiranim ukrajinskim teritorijima;
6.	osuđuje prisilnu naturalizaciju deportirane djece i njihovo posvojenje od strane ruskih obitelji pod pokroviteljstvom države u okviru ciljane politike prisilne asimilacije; 
7.	poziva EU da blisko surađuje s ukrajinskim vlastima, međunarodnim i nevladinim organizacijama te da im pruži potporu u njihovim nastojanjima da dokumentiraju svu nestalu i deportiranu ukrajinsku djecu; potiče međunarodnu zajednicu, uključujući Sjedinjene Američke Države, da zadrži financijska sredstva za Yaleov laboratorij za humanitarna istraživanja te poziva EU da se zalaže za nastavak financiranja;
8.	naglašava da svaki istinski mirovni sporazum mora uključivati repatrijaciju te djece i odgovornost za prisilna preseljenja i deportacije;
9.	potiče međunarodnu zajednicu da Rusiju pozove na odgovornost jačanjem koordinacije preko Međunarodnog kaznenog suda, Međunarodnog suda i Posebnog suda za zločin agresije na Ukrajinu;
10.	nalaže svojoj predsjednici da ovu Rezoluciju proslijedi potpredsjednici Komisije / Visokoj predstavnici Unije za vanjske poslove i sigurnosnu politiku, Vijeću, Komisiji, vladama i parlamentima država članica, Vijeću Europe, OESS-u, predsjedniku, vladi i parlamentu Ukrajine, Ujedinjenim narodima te Rusiji i Bjelarusu.

